text: Spritbilist kørte 170 kilometer i timen
  11 februar 2011 kl. 08.31
  En 40-årig mand fra Agerskov gjorde i nat vejene omkring Vojens usikre. Han kørte stærkt beruset med en hastighed på 170 kilometer i timen.
  Kort før klokken 01:00 observerede en politipatrulje tilfældigt manden komme ræsende med ekstrem høj fart på vejen mod Over Jerstal. Patruljevognen fulgte efter, og på et tidspunkt nærmede speedometeret sig 170 km/t, fortæller jv.dk.
  Bilen blev standset, og ud trådte manden fra Agerskov, der var så fuld, at han næsten ikke kunne stå på sine egne ben. Manden blev anholdt, og taget med i detentionen.
  